Enviro Oskar za Enviro službu roka 2011 pre REPIS SAŽP
autor:  SAŽP, 26.10.2011,  
Vyvrcholením 38. ročníka Medzinárodného festivalu filmov o trvalo udržateľnom rozvoji Ekotopfilm 2011, ktorý sa konal 17. - 21. októbra v Bratislave, bolo slávnostné vyhlásenie 4. ročníka Národnej Enviro Súťaže Slovenska (NESS) a odovzdávanie Enviro Oskarov 2011.	
	
Podujatia, ktoré sa uskutočnilo 18. októbra v Mestskom divadle P. O. Hviezdoslava v Bratislave, sa zúčastnil minister životného prostredia SR József Nagy, predseda Bratislavského samosprávneho kraja Pavol Frešo, primátor Bratislavy Milan Ftáčnik a ďalšie osobnosti. 
Do 4. ročníka súťaže NESS, ktorej cieľom je hľadať a oceniť ekologické služby a produkty na Slovensku a určiť víťaza, ktorý najviac dbá na životné prostredie, prišlo viac ako 60 prihlášok. Odborná porota udelila Enviro Oskara 2011v 11 súťažných kategóriách. 
V kategórii Enviro služba roka si Enviro Oskara odniesla Slovenská agentúra životného prostredia (SAŽP) so sídlom v Banskej Bystrici. Porota v tomto prípade ocenila Podporu implementácie Operačného programu Životné prostredie pomocou siete REPIS v regiónoch Slovenska. Prioritným zameraním regionálnych environmentálnych poradenských a informačných stredísk (REPIS, www.repis.sk) je zabezpečenie informačnej dostupnosti pre podporu absorpčnej kapacity  a transparentnosti alokácie finančných prostriedkov v SR s prioritnou orientáciou na riešenie environmentálnych problémov. Kancelárie REPIS sú odborne profilované miesta prvého kontaktu zabezpečujúce komplexné informačné, poradenské a vzdelávacie aktivity v oblasti projektovej prípravy, predkladania a implementácie projektových zámerov. Enviro Oskara 2011 za Enviro službu roka prevzal riaditeľ pre stratégie a projekty SAŽP Ľuboš Čillag.
Treba však povedať, že Slovenská agentúra životného prostredia má svoj nemalý podiel aj na Environmentálne čistých rekordoch (SITA Slovensko, a. s.), ktoré boli ocenené Enviro Oskarom v kategórii Enviro čin roka 2011. Svoju históriu totiž začali písať na Medzinárodnom festivale filmov o životnom prostredí ENVIROFILM v roku 2008, ktorého organizátorom je SAŽP. Na tohtoročnom 17. ročníku festivalu to bol už štvrtý environmentálne čistý rekord a mal podobu plastového obrazca (štvorlístok – logo festivalu) s plochou 51,59 m2.  
Enviro obcou roka 2011 sa stal Babín, druhé miesto patrí Dobrej Nive a tretie Pohorelej. S týmto obcami SAŽP spolupracuje v rámci Programu obnovy dediny, ale aj  v rámci poradenstva REPIS. Navyše, Dobrá Niva zvíťazila v roku 2009 v súťaži Dedina roka, ktorej organizátorom je SAŽP. 
V kategórii Enviro auto roka prvé miesto získalo BMW 320d EfficientDynamics Edition. Je to špeciálna verzia modelu BMW, ktorá sa snaží priniesť čo najnižšiu spotrebu a emisie pri zachovaní pôžitku zo šoférovania tohto vozidla. Na ďalších miestach sa umiestnili Honda Jazz Hybrid a Lexus CT 200h. Enviro technológiou roka je Sanácia odkaliska Kalové pole ZSNP, a. s., Žiar nad Hronom. V kategórii Enviro produkt roka si Enviro Oskara prevzali Juraj Plesník a Jozef Zlámala z PR Krajné, s. r. o., za Konštrukčné izolačné dosky STERED na báze recyklovaného textilu, najmä autotextilu. Druhé miesto v tejto kategórii nebolo udelené, na treťom sa umiestnil Aerodynamický stabilizátor pre vozidlá zaradené v sústave (Emil Toporcer). 
Ďalší Enviro Oskar 2011 bol udelený v kategórii Enviro stavba roka a získala ho Slamená kupola v Hrubom Šúre (Bjorn Kierulf, Createrra, s. r. o.). Enviro osobnosťou roka sa stal významný slovenský klimatológ Milan Lapin. 
Kampaň pre program Mladí reportéri pre životné prostredie (Miroslav Baláž, Jozef Páleník, Soulution Creative Studio) zvíťazila v kategórii Enviro nápad roka. Druhé miesto patrí Aleji generácií v Marianke (obec v okrese Malacky, najstaršie pútnické miesto na Slovensku). Druhé miesto v tejto kategórii obsadil Environmentálny program V. studňa Európy – zachráň živú vodu! (Žitnoostrovské stredisko, zriaďovateľ Trnavský samosprávny kraj). Čestné uznanie porota udelila Záchrane stromov na sídlisku Šípok v Partizánskom (Miroslav Beliansky). 
V kategóriách Enviro firma a Enviro mesto porota ceny neudelila, zato však už po druhý raz bol vyhlásený Enviro (zlo)čin roka. Tentoraz si toto „ocenenie“ odniesla Ambícia trasovania ropovodu BSP cez Žitný ostrov v Podunajskej nížine, ktorá je obilnicou Slovenska a zásobárňou pitnej vody pre podstatnú časť strednej Európy.